ශ්‍රී ලංකාවේ ග්‍රාම්‍ය මට්ටමේ සිටින දක්ෂ ක්‍රීඩක ක්‍රීඩිකාවන් හඳුනාගෙන නිවැරදි තාක්ෂණයක් යටතේ පුහුණු කර ජාතික හා ජාත්‍යන්තර මට්ටමට ගෙන යාමේ හත් අවුරුදු ජාතික ක්‍රීඩා සැලැස්ම යටතේ පළාත් මට්ටමෙන් ක්‍රීඩා සංවර්ධන කටයුතු වේගවත් කිරීමේ අරමුණින් ක්‍රීඩා අමාත්‍යාංශය සංවිධානය කරන පළාත් ක්‍රීඩා සමුළුවේ පස්වැනි වැඩසටහන ක්‍රීඩා අමාත්‍ය මහින්දානන්ද අලුත්ගමගේ මහතාගේ ප්‍රධානත්වයෙන් අද (5) ප.ව. 2.00ට කොළඹ දිස්ත්‍රික් ලේකම් කාර්යාලයීය ශ්‍රවණාගාරයේ දී පැවැත්වේ.පළාත් මට්ටමෙන් ක්‍රීඩා කටයුතු දියුණු කිරීමේ දී රේඛීය අමාත්‍යාංශය හා පළාත් ක්‍රීඩා අමාත්‍යාංශය අතර පුළුල් සහයෝගයක් වර්ධනය කිරීම ඉලක්ක කර ගනිමින් ග්‍රාම්‍ය ප්‍රදේශවල සිටින දක්ෂ ක්‍රීඩක ක්‍රීඩිකාවන් ජාතික තලයට ගෙන ඒම, ක්‍රීඩා යටිතල පහසුකම් දියුණු කිරීම, දිස්ත්‍රික් ක්‍රීඩා කමිටු පිහිටුවීම, ක්‍රීඩා සංවර්ධන විශේෂ ව්‍යාපෘති හඳුන්වා දීම, ලොව දිනන ක්‍රීඩා ශක්ති වැඩසටහන සාර්ථක කිරීම, දිස්ත්‍රික් ක්‍රීඩා වෛද්‍ය ඒකක කටයුතු පුළුල් කිරීම, පළාත් ක්‍රීඩා උත්සව සංවිධානය කිරීම, ප්‍රාදේශීය ක්‍රීඩා වැඩසටහන් විධිමත් කිරීම, දිස්ත්‍රික් ක්‍රීඩා නිලධාරීන් හා පළාත් ක්‍රීඩා නිලධාරීන් අතර පොදු වැඩපිළිවෙළක් සැකසීම යන කරුණු පිළිබඳ මෙහිදී විශේෂ අවධානයක් යොමු කරනු ඇතැයි ක්‍රීඩා අමාත්‍යාංශය නිවේදනයක් නිකුත් කරමින් ප්‍රකාශ කළේය.බස්නාහිර පළාත් සමුළුව සඳහා දිස්ත්‍රික් ලේකම්, ප්‍රාදේශීය ලේකම්වරුන්, නියෝජ්‍ය පොලිස්පති, පළාත් ක්‍රීඩා අමාත්‍යාංශයේ ලේකම්, පළාත් ක්‍රීඩා අධ්‍යක්ෂ, පළාත් අධ්‍යාපන දෙපාර්තමේන්තුවේ ක්‍රීඩා අධ්‍යක්ෂ, දිස්ත්‍රික් තරුණ සේවා නිලධාරීන්, දිස්ත්‍රික් වෛද්‍ය ඒකකයේ අංශභාර වෛද්‍ය නිලධාරීන් ඇතුලු පිරිසක් මෙම අවස්ථාවට සහභාගි වීමට නියමිතය..